Ալեքսան Մնակեան

Ալեքսան Մնակեան (), սփիւռքահայ երաժիշտ, խմբավար։ Ալեքս եղած է ոչ միայն Լիբանանի, այլ Միջին Արեւելքի լաւագոյն աքորտէոնիստ/ձեռնադաշնակ նուագողը:

 Կեանք եւ գործունէութիւն 
Ծնած է Պուրճ Համուտ, Լիբանան։ Սկսած է նուագելու 1952-ին՝ քաջալերուած Հ. Գրիգորիս Հեպոյեանի կողմէ։ 1955-1957 ելոյթներ ունենած է Հալէպի, Պաղտատի, Լիբանանի, Թեհրանի, Պոլսոյ եւ Կիպրոսի մէջ։

1957-1959 Միլանոյի մէջ (Իտալիա) կատարելագործած է իր երաժշտական գիտութիւնը՝ աշակերտելով «Maestro Fugazza»-ի, ստացած է միջազգային բազմաթիւ մրցանակներ։

1959-ին վերադարձած է Լիբանան, ուր իբրեւ ձեռնադաշնակի վարպետ նուագած է Լիբանանի Պետական Ռատիոկայանի նուագախումբին մէջ ու դասաւանած՝ Պետական Երաժշտանոցին մէջ։

1975-ին իբրեւ գեղարուեստական պատասխանատու ընկերակցած է Համազգայինի պարախումբին, որ կը մասնակցէր ՔՈՆՖՈԼԱՆ-ի (Ֆրանսա) միջազգային փառատօնին։ 1977-ին նոյն խումբին հետ ելոյթներ կ՚ունենայ Քուէյթ եւ Պարսկաստան։ 1978-ին Ծնծղայ մանկական երգչախումբի երգացանկի պատրաստութեան, եղանակներու դաշնաւորման ու գործիքաւորման աշխատանքը կատարած է։

1980-ին ղեկավարած է «ՆԱՆՕՐ» մանկապատանեկան երգչախումբը եւ Հ.Յ.Դ. Պատանեկան միութիւններու երգչախումբը։

1981-ին գեղարուեստական պատասխանատու եղած է Համազգայինի «ՆԱՆՕՐ» պարախումբին, իսկ 1983-ին գեղարուեստական պատասխանատու՝ Համազգայինի պարախումբին։

Ալեքսան Մնակեան իր գործուն մասնակցութիւնը բերած է նաեւ լիբանանահայկական եւ լիբանանեան բազմաթիւ ձեռնարկներու իբրեւ յօրինող, դաշնաւորող, նուագող եւ խորհրդատու։ Ան իր ուրոյն յօրինումներով եւ երաժշտական վաստակով կարեւոր տեղ գրաւած է Րահպանիներու աշխարհին մէջ։

8 Մայիս 2011-ին, Ալեքսան Մնակեանի ծննդեան 75 եւ մահուան 25-ամեակներուն առիթով, Համազգայինի Լիբանանի Շրջանային Վարչութեան «Կարկաչ» մանկական եւ պատանեկան երգչախումբը Մնականեանին նուիրուած համերգին փակումը կատարեց անոր «Արտուտիկ» 12 մանկապատանեկան երգերու կատարողութեամբ:

Ալեքս մահացաւ Քանատայի մէջ, 1986-ի Ապրիլին:

 Ծանօթագրութիւններ 

Ստորոգութիւն:10 Նոյեմբերի ծնունդներ
Ստորոգութիւն:Հայ երաժիշտներ
Ստորոգութիւն:Սփիւռքահայ երաժիշտներ